**POROČILO O ZADOLŽEVANJU OBČIN IN**

**PRAVNIH OSEB JAVNEGA SEKTORJA NA RAVNI OBČIN V LETU 2024 TER ZADOLŽENOSTI NA DAN 31. 12. 2024**

**Ljubljana, september 2025**

**KAZALO**

[**1.** **UVOD** 3](#_Toc202773176)

[**2.** **PRAVNE PODLAGE ZA ZADOLŽEVANJE OBČIN** 5](#_Toc202773177)

[**3.** **ZADOLŽEVANJE V LETU 2024 IN ZADOLŽENOST NA DAN 31. 12. 2024** 9](#_Toc202773178)

[3.1 Zadolženost občin 9](#_Toc202773179)

[3.1.1 Vrste zadolženosti 9](#_Toc202773180)

[3.1.1.1 Dolgoročni kredit 9](#_Toc202773181)

[3.1.1.2 Kratkoročni kredit 10](#_Toc202773182)

[3.1.1.3 Finančni najem 10](#_Toc202773183)

[3.1.1.4 Poroštvo 11](#_Toc202773184)

[3.1.2 Soglasja k zadolžitvi 11](#_Toc202773185)

[3.1.3 Namen zadolževanja 12](#_Toc202773186)

[3.2 Zadolženost pravnih oseb javnega sektorja na ravni občin 12](#_Toc202773187)

[3.3 Skupna zadolženost 13](#_Toc202773188)

[**4.** **ZAKLJUČEK** 17](#_Toc202773189)

1. **UVOD**

Poročilo o zadolževanju občin in pravnih oseb javnega sektorja na ravni občin v letu 2024 ter stanje zadolženosti na dan 31. 12. 2024 je Ministrstvo za finance pripravilo na podlagi podatkov, ki so jih posredovale občine skladno s predpisom, ki ureja poročanje občin o stanju in spremembah zadolžitve pravnih oseb javnega sektorja in občin. Občine so podatke posredovale preko spletne aplikacije [e-Dolg–občine](http://www.mf.gov.si/fileadmin/mf.gov.si/pageuploads/Lokalne_skupnosti/Porocanje_o_zadolzenosti_obcin/Document.pdf), ki izkazuje stanje zadolženosti občin in pravnih oseb javnega sektorja na ravni občin iz naslova najema kredita ali posojila ter finančnih najemov na dan 31. 12. 2024. V Republiki Sloveniji smo imeli v letu 2024 ustanovljenih 212 občin, od tega je bilo 12 mestnih občin.

Občina lahko najame kredit ali posojilo za izvrševanje občinskega proračuna za investicije in za upravljanje z dolgom občinskega proračuna samo pri državnem proračunu, javnih skladih, bankah ali hranilnicah, s sedežem v Republiki Sloveniji, ki so pridobile dovoljenje za opravljanje bančnih storitev v skladu z zakonom, ki ureja bančništvo. Občina se lahko zadolži tudi pri upravljavcu sredstev sistema enotnega zakladniškega računa države (v nadaljevanju: EZRD[[1]](#footnote-1)) oziroma občine.

Poročilu so priložene naslednje priloge:

* Tabela 1: Skupna zadolženost in dolg na prebivalca na dan 31. 12. 2024,
* Tabela 2: Občine z največjim skupnim dolgom na prebivalca (≥ 600 EUR) na dan 31. 12. 2024,
* Tabela 3: Občine z največjim dolgom na prebivalca (≥ 600 EUR) na dan 31. 12. 2024,
* Tabela 4: Pravne osebe javnega sektorja na ravni občine z največjim dolgom na prebivalca (≥ 300 EUR) na dan 31. 12. 2024,
* Tabela 5: Stanje izdanih poroštev pravnim osebam javnega sektorja na ravni občin

s strani občin na dan 31. 12. 2024,

* Tabela 6: Zadolženost občin v obdobju od leta 2014 do leta 2024,
* Tabela 7: Občine z največjim deležem občinskega dolga v realiziranih prihodkih občinskih proračunov v letu 2024 (≥ 50 % oz. ≥ 60 %),
* Tabela 8: Občine z največjim deležem občinskega dolga v realiziranih odhodkih občinskih proračunov v letu 2024 (≥ 50 % oz. ≥ 60 %) in
* Tabela 9: Zadolženost občin in pravnih oseb javnega sektorja na ravni občine po vrstah zadolžitve na dan 31. 12. 2024.

1. **PRAVNE PODLAGE ZA ZADOLŽEVANJE OBČIN**

Zadolževanje in poročanje o zadolževanju občin in pravnih oseb javnega sektorja na ravni občin v letu 2024 urejajo:

* Zakon o javnih financah (Uradni list RS, št. [11/11](http://www.uradni-list.si/1/objava.jsp?sop=2011-01-0449) – uradno prečiščeno besedilo, [14/13 – popr.](http://www.uradni-list.si/1/objava.jsp?sop=2013-21-0433), [101/13](http://www.uradni-list.si/1/objava.jsp?sop=2013-01-3677), [55/15](http://www.uradni-list.si/1/objava.jsp?sop=2015-01-2277) – ZFisP, [96/15](http://www.uradni-list.si/1/objava.jsp?sop=2015-01-3772) – ZIPRS1617, [13/18](http://www.uradni-list.si/1/objava.jsp?sop=2018-01-0544), [195/20](http://www.uradni-list.si/1/objava.jsp?sop=2020-01-3501) – odl. USin [18/23](http://www.uradni-list.si/1/objava.jsp?sop=2023-01-0348) – ZDU-1O, 76/23, 24/25 – ZFisP-1 in 39/25; v nadaljevanju: ZJF),
* Zakon o financiranju občin **(**Uradni list RS, št. [123/06](http://www.uradni-list.si/1/objava.jsp?sop=2006-01-5268), [57/08](http://www.uradni-list.si/1/objava.jsp?sop=2008-01-2416), [36/11](http://www.uradni-list.si/1/objava.jsp?sop=2011-01-1805), [14/15](http://www.uradni-list.si/1/objava.jsp?sop=2015-01-0505) – ZUUJFO, [71/17](http://www.uradni-list.si/1/objava.jsp?sop=2017-01-3416), [21/18 – popr.](http://www.uradni-list.si/1/objava.jsp?sop=2018-21-0943), [80/20](http://www.uradni-list.si/1/objava.jsp?sop=2020-01-1195) – ZIUOOPE, [189/20](http://www.uradni-list.si/1/objava.jsp?sop=2020-01-3287) – ZFRO, [207/21](http://www.uradni-list.si/1/objava.jsp?sop=2021-01-4286), [44/22](http://www.uradni-list.si/1/objava.jsp?sop=2022-01-0873) – ZVO-2 in [17/25](https://www.uradni-list.si/glasilo-uradni-list-rs/vsebina/2025-01-0586); v nadaljevanju: ZFO-1)
* Zakon o interventnih ukrepih za odpravo posledic poplav in zemeljskih plazov iz avgusta 2023 (Uradni list RS, št. 95/23, 117/23, 131/23 – ZORZFS, 62/24 in 47/25; v nadaljevanju: ZIUOPZP) in
* Zakon o izvrševanju proračunov Republike Slovenije za leti 2024 in 2025 (Uradni list RS, št. 123/23, 12/24 in 104/24 – ZIPRS2526– ZIPRS2425).

Podrobneje to področje urejata:

* Pravilnik o postopkih za izdajo soglasja k zadolževanju občin (Uradni list RS, št. 108/21; v nadaljevanju: Pravilnik o zadolževanju) in
* Pravilnik o pošiljanju podatkov o stanju in spremembah zadolžitve pravnih oseb javnega sektorja in občin (Uradni list RS, št. 3/13; v nadaljevanju: Pravilnik o poročanju).

**ZJF** določa:

* da se občina lahko zadolžuje s predhodnim soglasjem ministra za finance in pod pogoji, ki jih določa ZFO-1,
* da se lahko likvidnostno zadolži največ do višine 5 % izdatkov zadnjega sprejetega proračuna,
* da se v obdobju začasnega financiranja lahko zadolži največ do višine, ki je potrebna za odplačilo glavnic občinskega dolga v tekočem proračunskem letu,
* da lahko izdaja poroštva za obveznosti iz zadolževanja drugih oseb,
* da mora o zadolževanju in odplačilih glavnic dolga na predpisani način poročati Ministrstvu za finance (v nadaljevanju: MF)*,*
* da se posredni uporabniki občinskega proračuna, javni gospodarski zavodi, javna podjetja, katerih ustanoviteljica je občina ter druge pravne osebe, v katerih ima občina odločujoč vpliv na upravljanje, lahko zadolžujejo in izdajajo poroštva samo, če je to dovoljeno z zakonom, ki ureja financiranje občin in pod pogoji, ki jih določi občinski svet, v okviru skupne višine zadolžitve in poroštev, določenih z odlokom, s katerim se sprejme občinski proračun in
* da morajo občine o zadolževanju pravnih oseb javnega sektorja na ravni občin in njihovih izdanih poroštvih na predpisani način obveščati MF.

**ZFO-1** določa naslednje omejitve:

* občina se lahko zadolži za izvrševanje proračuna v tekočem proračunskem letu za investicije, predvidene v občinskem proračunu (načrtu razvojnih programov) (in ne tudi za financiranje tekočih odhodkov oz. tekočih transferov),
* zadolži se lahko samo s črpanjem posojila pri državnem proračunu, javnih skladih, bankah ali hranilnicah, s sedežem v Republiki Sloveniji, ki so pridobile dovoljenje za opravljanje bančnih storitev v skladu z zakonom, ki ureja bančništvo. Občina se lahko zadolži tudi pri upravljavcu sredstev sistema enotnega zakladniškega računa države oziroma občine, v obsegu, določenem v odloku, s katerim se sprejme občinski proračun,
* za vsako zadolžitev, pri kateri črpanje in odplačilo posojila nista v istem proračunskem letu, mora občina pridobiti soglasje ministra za finance, pri čemer se obseg zadolževanja občine za izvrševanje občinskega proračuna, za investicije določi v odloku, s katerim se sprejme občinski proračun,
* zadolži se lahko, če njene obveznosti iz naslova posojil (glavnice in obresti), finančnih najemov in blagovnih kreditov (obrokov) ter potencialne obveznosti iz naslova izdanih poroštev za izpolnitev obveznosti posrednih proračunskih uporabnikov in javnih podjetij, katerih ustanoviteljica je občina, v posameznem letu odplačila ne presežejo 10 % realiziranih prihodkov iz bilance prihodkov in odhodkov občinskega proračuna v letu pred letom zadolževanja, zmanjšanih za prejete donacije, transferne prihodke iz državnega proračuna za investicije in prejeta sredstva iz proračuna EU ter prihodke režijskih obratov,
* v največji dopustni obseg zadolževanja občine se vštevajo zadolževanje za izvrševanje občinskega proračuna, učinki zadolževanja za upravljanje z dolgom občinskega proračuna, dana poroštva posrednim proračunskim uporabnikom občinskega proračuna in javnim podjetjem, katerih ustanoviteljica je občina in finančni najemi ter blagovni krediti neposrednih proračunskih uporabnikov občinskega proračuna,
* v največji dopustni obseg zadolževanja občine se ne všteva zadolževanje za projekte, sofinancirane iz proračuna EU – zanje se občina lahko zadolži do višine odobrenih sredstev in največ za obdobje do prejema teh sredstev,
* občina lahko izdaja soglasja za zadolžitev in poroštva za obveznosti iz naslova zadolževanja posrednih proračunskih uporabnikov in javnih podjetij, katerih ustanoviteljica je, če so obseg in pogoji zadolževanja in poroštva določeni v odloku, s katerim se sprejme občinski proračun in če so sredstva za servisiranje dolga zagotovljena iz neproračunskih virov; izdana poroštva občine se vštevajo v največji dopustni obseg zadolževanja občine, pri čemer zadolževanje in poroštva teh pravnih oseb ne smejo biti zavarovana s stvarnim premoženjem, ki je namenjeno izvajanju javnih služb,
* občina lahko s črpanjem posojil pridobiva sredstva, potrebna za vračilo občinskega dolga pred njegovo dospelostjo, če se s tem zmanjšajo stroški občinskega dolga ali izboljša struktura dolga na način, da se zniža izpostavljenost makroekonomskim in tržnim tveganjem. Za tovrstno zadolžitev mora občina pridobiti soglasje ministrstva, pristojnega za finance. Obseg zadolževanja občine za upravljanje z dolgom občinskega proračuna se določi v odloku, s katerim se sprejme občinski proračun.

Pred zadolžitvijo, pri kateri črpanje in odplačilo posojila nista v istem proračunskem letu, mora tako občina pridobiti soglasje ministrstva, pristojnega za finance. MF je izdalo soglasje k zadolžitvi občine, če odplačilo obveznosti iz naslova posojil (glavnice in obresti), finančnih najemov in blagovnih kreditov (obrokov) ter potencialnih obveznosti iz naslova izdanih poroštev v posameznem letu odplačila ni preseglo 10 % v predhodnem letu realiziranih prihodkov, zmanjšanih za prejete donacije, transferne prihodke iz državnega proračuna za investicije, prejeta sredstva iz proračuna EU in prihodke režijskih obratov.

MF lahko preverja zadolženost posamezne občine le, kadar občina zaprosi za soglasje k zadolžitvi in le na osnovi dokumentacije, ki jo občina priloži k vlogi za soglasje k zadolžitvi.

**ZIUOPZP** v letih 2023 in 2024 omogoča občinam, ki so bile prizadete v naravnih nesrečah avgusta 2024, odstop od posameznih določb ZFO-1. In sicer: ne glede na omejitev zadolževanja iz 10.b člena ZFO-1 se občina, ki je bila prizadeta v poplavah in plazovih in je skladno s 15. členom ZOPNN upravičena do sredstev za odpravo posledic naravnih nesreč (v nadaljnjem besedilu: občina, prizadeta v poplavah in plazovih), v letih 2023 in 2024 lahko zadolži, če odplačilo obveznosti iz naslova posojil (glavnice in obresti), finančnih najemov in blagovnih kreditov (obrokov) ter potencialnih obveznosti iz naslova izdanih poroštev za izpolnitev obveznosti posrednih proračunskih uporabnikov in javnih podjetij, katerih ustanoviteljica je občina, v posameznem letu odplačila ne preseže 15 % realiziranih prihodkov iz bilance prihodkov in odhodkov občinskega proračuna v letu pred letom zadolževanja, zmanjšanih za prejete donacije, transferne prihodke iz proračuna Republike Slovenije za investicije in prejeta sredstva iz proračuna Evropske unije ter prihodke režijskih obratov. V teh primerih se občine lahko zadolžijo samo za namen odprave posledic poplav in plazov, pri tem pa lahko zaradi tega ukrepa do konca leta 2034 presegajo največji obseg možnega zadolževanja. Takšnega ukrepa se je poslužila Mestna občina Slovenj Gradec.

Občine, ki so bile prizadete v naravnih nesrečah avgusta 2023, ne glede na peti odstavek 10.a člena ZFO-1 in drugi odstavek 85. člena ZJF, se v letih 2023 in 2024 lahko likvidnostno zadolžijo, vendar največ do višine 10 % vseh izdatkov zadnjega sprejetega proračuna.

V skladu z določili ZJF in Pravilnika o poročanju so občine o svojem zadolževanju in zadolževanju pravnih oseb javnega sektorja na ravni občin dolžne poročati MF. Od leta 2012 občine o svojih zadolžitvah in zadolžitvah pravnih oseb javnega sektorja na ravni občin poročajo preko spletne aplikacije [e-Dolg–občine](http://www.mf.gov.si/fileadmin/mf.gov.si/pageuploads/Lokalne_skupnosti/Porocanje_o_zadolzenosti_obcin/Document.pdf).

Nadzor nad spoštovanjem zakonskih določil pri izvrševanju zadolževanja je v pristojnosti občinskih nadzornih odborov, Računskega sodišča Republike Slovenije in ministrstva, pristojnega za finance.

1. **ZADOLŽEVANJE V LETU 2024 IN ZADOLŽENOST NA DAN 31. 12. 2024**

## Zadolženost občin

Stanje zadolženosti občin (brez pravnih oseb javnega sektorja na ravni občine) v obdobju od leta 2014 do leta 2024 prikazuje Tabela 6. V letu 2024 se je ta zadolženost povečala iz 961,7 mio. EUR (konec leta 2023) na 1.000,5 mio. EUR oziroma za 4,0 %.

Realizirani prihodki občinskih proračunov so v letu 2024 znašali 3.009 **mrd**. EUR in bili za 301,2 mio. EUR oziroma za 9,10 % nižji kot v letu 2023. Tabela 7 prikazuje občine z največjim deležem občinskega dolga (brez pravnih oseb javnega sektorja na ravni občine) v realiziranih prihodkih občinskih proračunov za leto 2024. Delež občinskega dolga, ki presega 60 % prihodkov občinskih proračunov, ima 18 občin. Z najvišjim deležem dolga v realiziranih prihodkih občinskih proračunov s 152,4 % izstopa Občina Gornji Petrovci. Sledijo ji občine: Štore, Veržej, Sveta Trojica v Slovenskih Goricah in Mestna občina Maribor. Te občine s svojim stanjem dolga presegajo 68 % realiziranih prihodkov svojega proračuna za leto 2024.

Tabela 8 prikazuje delež občinskega dolga (brez pravnih oseb javnega sektorja na ravni občine) v realiziranih odhodkih občinskih proračunov za leto 2024. Realizirani odhodki občinskih proračunov so v letu 2024 znašali 3.251 mrd. EUR. Delež občinskega dolga, ki presega 60 % odhodkov občinskih proračunov, ima 12 občin. Z najvišjim deležem dolga v realiziranih prihodkih občinskih proračunov s 157,62 % ponovno izstopa Občina Gornji Petrovci. Sledijo ji občine: Štore, Sveta Trojica v Slovenskih Goricah, Log-Dragomer in Gornja Radgona. Te občine s svojim stanjem dolga presegajo 70 % realiziranih odhodkov svojega proračuna za leto 2024.

### Vrste zadolženosti

Občine lahko sklepajo dolgoročne ali kratkoročne posle v obliki kreditnih pogodb in posle, ki imajo naravo finančnih najemov. Njihovo zadolženost povečujejo izdana poroštva posrednim proračunskim uporabnikom občinskega proračuna in javnim podjetjem, katerih ustanoviteljica je občina. Zadolženost občin in pravnih oseb javnega sektorja na ravni občine glede na vrsto zadolžitve na dan 31. 12. 2024 prikazuje Tabela 9.

#### Dolgoročni kredit

Pojem dolgoročni kredit pomeni, da črpanje in odplačilo posojila nista v istem proračunskem letu oziroma ima ročnost daljšo od 365 dni. Iz Tabele 9 je razvidno, da dolgoročni krediti občin predstavljajo 99,8 % vseh zadolženosti občin oziroma 998,8 mio. EUR. V primerjavi s preteklim letom so se obveznosti iz dolgoročnih kreditov občin povečale za 5,2 %.

#### Kratkoročni kredit

Pojem kratkoročni kredit pomeni kredit z ročnostjo krajšo od 365 dni, pri čemer je črpanje kredita v enem proračunskem letu, odplačilo kredita pa v drugem proračunskem letu ali pa je črpanje in odplačilo kredita v istem proračunskem letu (likvidnostno zadolževanje).

Občine se zadolžujejo z najemanjem likvidnostnih kreditov za potrebe zagotavljanja likvidnosti med proračunskim letom. Te kredite je potrebno v celoti odplačati pred zaključkom proračunskega leta, ker je likvidnostni kredit namenjen za financiranje začasnega primanjkljaja denarnih sredstev zaradi neusklajenega gibanja prejemkov in izdatkov v proračunskem letu. Za likvidnostni kredit občine ne potrebujejo soglasja MF. V kolikor pa občina likvidnostnega kredita ne odplača do izteka proračunskega leta, mora pridobiti soglasje MF.

V Tabeli 9 so na dan 31. 12. 2024 prikazani krediti dveh občin v skupni višini 542,1 tisoč EUR, in so v spletni aplikaciji e-Dolg–občine evidentirani kot kratkoročni. Občini Brda in Brezovica izkazujejo obveznosti na dan 31. 12. 2024 iz naslova kratkoročnih kreditov.

Občina Brda je v letu 2024 sklenila kredit za izvrševanje občinskega proračuna za projekte, sofinancirane iz proračuna Evropske unije. Za novo zadolžitev je prejela soglasja MF.

Občina Brezovica je v letu 2024 najela likvidnostni kredit, ki ga do 31. 12. 2024 ni poplačala, stanje neodplačnega kredita je znašal 420.000 EUR, za kar ni prejela soglasja k zadolžitvi MF.

#### Finančni najem

Finančni najem je sklenitev pogodbe o zakupu ali najemu, na podlagi katere lastninska pravica (lahko) preide z najemodajalca na najemnika. Finančni najemi v strukturi zadolžitev občin predstavljajo 0,1 %. Konec leta 2024 je 8 občin (v letu 2023 je bilo takih občin 10) imelo finančne najeme v skupni vrednosti 1,8 mio. EUR (Tabela 9).

#### Poroštvo

Poroštvo kot oblika zavarovanja obveznosti je pravni posel oziroma pogodba, s katero se porok zaveže, da bo izpolnil veljavno in dospelo obveznost dolžnika, če dolžnik svoje obveznosti nasproti upniku ne bo izpolnil. Višina izdanih poroštev pravnim osebam javnega sektorja na ravni občin s strani občin je prikazana v Tabeli 5. Za subsidiarno pokrivanje obveznosti iz zadolževanja je pravnim osebam javnega sektorja na ravni občin poroštvo izdalo 11 občin (v letu poprej je bilo 13), za skupaj 6,0 mio. EUR obveznosti. Po višini so v ospredju občine: Škofja Loka, Gornji Petrovci, Bovec ter mestni občini: Maribor in Velenje.

Občina Škofja Loka je v letu 2020 izdala poroštvo javnemu podjetju, katerega ustanoviteljica je občina, v višini 2,5 mio. EUR, kar predstavlja 38,2 % vseh izdanih poroštev v letu 2024. Občina Gornji Petrovci ima že več let neporavnane dolgove iz naslova poroštev (izdano je bilo tudi poroštvo pravni osebi zasebnega prava, kar je v nasprotju z zakonom) in je bila tudi v letu 2024 med prezadolženimi občinami (nad največjim dopustnim obsegom zadolžitve). Mestna občina Maribor je v primerjavi z preteklim letom svoje obveznosti iz izdanih poroštev javnim podjetjem zmanjšala za 201,0 tisoč EUR. Mestna občina Velenje je na četrtem mestu zaradi novo izdanih dveh poroštev javnemu zavodu na ravni občine v višini 590 tisoč EUR. Občina Bovec je v preteklih letih podelila poroštvo za izgradnjo projekta za daljinsko ogrevanje na lesno biomaso. Izdano poroštvo je v primerjavi s preteklim letom zmanjšala za 45,9 tisoč EUR.

### Soglasja k zadolžitvi

Za dolgoročno zadolžitev občina potrebuje soglasje MF. Soglasje se izda, če občina izpolnjuje z zakonom določene pogoje in če občina z obstoječimi in predvideno novo zadolžitvijo ne preseže največjega dopustnega obsega zadolževanja. V letu 2024 je MF soglasja k zadolžitvi izdajalo na podlagi Pravilnika o zadolževanju občin.

V letu 2024 je MF v reševanje prejelo 108 vlog občin za izdajo soglasja k zadolžitvi, od tega nobena občina od vloge za soglasje k zadolžitvi ni odstopila, tri vloge so bile zavrnjene, ostalim občinam je bilo izdano soglasje. Skupni obseg novih zadolžitev na podlagi izdanih soglasij v letu 2024 je znašal 192,1 mio. EUR. Ta obseg je v letu 2023 znašal 216,4 mio. EUR.

Podatki, ki so jih občine pri pridobivanju soglasij k zadolžitvi za investicije, finančni najem in za upravljanje z dolgom občinskega proračuna poslale na MF, kažejo, da so povprečna odplačila obveznosti iz naslova posojil, finančnih najemov in blagovnih kreditov ter potencialne obveznosti iz naslova izdanih poroštev (v nadaljevanju: odplačila obveznosti) v lani obravnavanih občinah znašala 6,6 % njihovih v predhodnem letu realiziranih prihodkov (zmanjšanih za prejete donacije, transferne prihodke iz državnega proračuna za investicije in prejeta sredstva iz proračuna EU ter prihodke režijskih obratov).

### Namen zadolževanja

Od ene občine je MF lahko prejelo več vlog za soglasje k zadolžitvi ne glede na vrsto zadolžitve. V letu 2024 je bilo izdanih 105 soglasij k zadolžitvi občinam, od tega:

* 96 za izvrševanje občinskega proračuna za financiranje investicij,
* 1 izdano na podlagi 17. člena ZIUOPZP samo za namen odprave posledic poplav in plazov, avgust 2024,
* 1 za EU projekte, ki so sofinancirani iz proračuna EU,
* 7 za upravljanje z dolgom občinskega proračuna in
* nobeno soglasje k sklenitvi finančnega najema.

MF je tri vloge zavrnilo.

## Zadolženost pravnih oseb javnega sektorja na ravni občin

Pravne osebe javnega sektorja na ravni občin (posredni uporabniki občinskega proračuna, med katere sodijo javni zavodi, javni skladi, javne agencije in javni gospodarski zavodi ter javna podjetja, katerih ustanoviteljica je občina in druge pravne osebe, v katerih ima občina odločujoč vpliv na upravljanje) se lahko zadolžijo s soglasjem občine ustanoviteljice pod pogoji, ki jih v odloku o proračunu določi občinski svet, in če imajo zagotovljena sredstva za servisiranje dolga iz ne proračunskih virov[[2]](#footnote-2).

Dolg pravnih oseb javnega sektorja na ravni občin se je v letu 2024 v primerjavi s predhodnim letom zvišal od 328,7 mio. EUR na 351,3 mio. EUR (za 6,9 %, Tabela 9). Zadolženost pravnih oseb javnega sektorja na ravni občin znaša 26 % skupne zadolženosti občin in pravnih oseb javnega sektorja na ravni občin.

Občine so v skladu z ZFO-1 lahko porok za odplačilo obveznosti, in sicer le posrednim proračunskim uporabnikom in javnim podjetjem, katerih ustanoviteljice so. Izdana poroštva za občino predstavljajo potencialno obveznost, zato se v skladu z ZFO-1 vštevajo v največji dopustni obseg zadolževanja.

Stanje obstoječih posojil posrednih proračunskih uporabnikov in javnih podjetij, katerih ustanoviteljice so občine, zavarovanih s poroštvi občin, konec leta 2024 znaša 6,0 mio. EUR (Tabela 5).


V zvezi s spremljanjem zadolževanja pravnih oseb javnega sektorja na ravni občin je potrebno opozoriti na metodološko razliko v zajemu pravnih oseb javnega sektorja na ravni občin in na ravni države. Na občinski ravni se ne spremlja le zadolženosti pravnih oseb sektorja država, temveč vseh pravnih oseb, v katerih imajo občine večinski lastniški delež oziroma prevladujoč vpliv na upravljanje: javnih zavodov, javnih gospodarskih zavodov, javnih podjetij in morebitnih drugih pravnih oseb (gospodarskih družb, ki niso javna podjetja). Na državni ravni se spremlja zadolženost pravnih oseb, ki se uvrščajo v sektor država, to je pravnih oseb z enakimi pravno organizacijskimi oziroma statusnimi oblikami, kot so navedene pri občinah, vendar so izvzete tiste, ki so v pretežni meri (več kot 50 %) financirane iz nejavnih sredstev.

## Skupna zadolženost

Skupna zadolženost[[3]](#footnote-3) je konec leta 2024 znašala 1. 351,8 mio. EUR. V Republiki Sloveniji smo na dan 1. 1. 2024 imeli 2.047.663 prebivalcev[[4]](#footnote-4), kar pomeni, da je bil povprečni skupni dolg na prebivalca 660 EUR (Tabela 1), od tega je znašal dolg občin na prebivalca 489 EUR in dolg pravnih oseb javnega sektorja na ravni občine 172 EUR na prebivalca.

Glede na predhodno leto se je skupna zadolženost povečala za 61,4 mio. EUR oziroma za 4,8 % (Slika 1). Na višjo skupno zadolženost v letu 2024 glede na predhodno leto so vplivale visoke cene obrestnih mer, nepredvidljivi vremenski vplivi v letu 2024 in posledično so bile občine bolj aktivne glede izvedbe investicij.

**Slika 1: Skupna zadolženost po letih**

****

*Vir: MF, Sektor za sistem financiranja lokalnih skupnosti, spletna aplikacija* [*e-Dolg–občine*](http://www.mf.gov.si/fileadmin/mf.gov.si/pageuploads/Lokalne_skupnosti/Porocanje_o_zadolzenosti_obcin/Document.pdf)*.*

Iz Tabele 1 je razvidno, da konec leta 2024 8 občin skupaj s pravnimi osebami javnega sektorja na ravni občine ni bilo zadolženih. V letu pred tem je bilo takšnih občin 9. Od skupne zadolženosti znaša dolg občin 74 %, dolg pravnih oseb javnega sektorja na ravni občine pa 26 %.

Največji skupni dolg glede na število prebivalcev v posameznih občinah prikazuje Tabela 2. Skupni dolg na prebivalca je v 63 občinah višji kot 600 EUR, od tega ima 13 občin skupni dolg na prebivalca višji kot 1.000 EUR. Najvišji skupni dolg na prebivalca v letu 2024 so imele naslednje občine: Gornji Petrovci 2.897 EUR, Solčava 1.402 EUR, Piran 1.165 EUR, Radlje ob Dravi 1.135 EUR, Preddvor 1.063 EUR, Kočevje 1.062 EUR, Dolenjske Toplice 1.039 EUR, Bohinj 1.039 EUR in Ravne na Koroškem 1.015 EUR ter mestne občine: Ljubljana 1.298 EUR, Slovenj Gradec 1.142 EUR, Maribor 1.104 EUR in Celje 1.055 EUR.

Kot že zapisano, ima najvišji skupni dolg na prebivalca Občina Gornji Petrovci, ki ima zaradi najemanja neugodnih posojil že od leta 2009 blokiran račun. Skupni dolg občine na prebivalca se je konec leta 2024 v primerjavi z letom 2023 povečal (leta 2023 je ta znašal 2.630 EUR).

Na drugem mestu je Občina Solčava, katera se je v preteklih letih na novo zadolžila v okviru dopustnega obsega možnega zadolževanja občine in s tem povečala svoj dolg. V letu 2024 se je v občini povečalo število prebivalcev.

Zelo visoko se je v letu 2024 povzpela Občina Piran, ki se je v letu 2024 zadolžila za investicije, predvidene v občinskem proračunu. Kljub nadaljnjemu razvoju občine je število prebivalcev v občini močno upadlo.

V Tabeli 3 so razvrščene občine z največjim dolgom na prebivalca ≥ 600 EUR brez pravnih oseb javnega sektorja na ravni občine na prebivalca. Prvi dve mesti zasedata isti občini kot pri skupnem dolgu na prebivalca.

Iz Tabele 4 je razvidno, da večji delež dolga k skupnemu dolgu predstavljajo pravne osebe javnega sektorja na ravni občine. Takšne razlike se pojavijo pri Mestni občini Ljubljana, kjer pravne osebe javnega sektorja na ravni občin predstavljajo 65,8 % skupnega dolga in v posameznih občinah: Dobrova-Polhov Gradec 67,0 %, Medvode 75,6 % Brezovica 49,9 %, Dol pri Ljubljani 52,2 %, Gornji Petrovci 12,3 %, in Piran 27,6 %. Kar 100 % skupnega dolga predstavlja dolg pravnih oseb javnega sektorja na ravni občine v občinah: Ankaran, Horjul in Škofljica.

Preglednica 1 prikazuje skupno zadolženost glede na bruto domači proizvod (v nadaljevanju: BDP) po letih. Skupna zadolženost v letu 2024 se je v primerjavi z letom 2023 povečala za 4,8 %, pri tem se je zadolženost pravnih oseb povečala za 6,9 %, zadolženost občin pa za 4,0 %.


Iz Preglednice 1 in Slike 2 je razvidno, da se je skupna zadolženost v letu 2024 glede na BDP[[5]](#footnote-5) v primerjavi z letom 2023 ne spreminja. Dosegla je 2,02 % BDP. V letu 2022 je bila za 0,02 odstotne točke višja kot v letu 2023.

**Preglednica 1: Skupna zadolženost v BDP po letih**



*Vir: MF, Sektor za sistem financiranja lokalnih skupnosti, spletna aplikacija* [*e-Dolg–občine*](http://www.mf.gov.si/fileadmin/mf.gov.si/pageuploads/Lokalne_skupnosti/Porocanje_o_zadolzenosti_obcin/Document.pdf) *in SURS.*

**Slika 2: Skupna zadolženost v BDP po letih**



*Vir: MF, Sektor za sistem financiranja lokalnih skupnosti, spletna aplikacija* [*e-Dolg–občine*](http://www.mf.gov.si/fileadmin/mf.gov.si/pageuploads/Lokalne_skupnosti/Porocanje_o_zadolzenosti_obcin/Document.pdf) *in SURS.*

1. **ZAKLJUČEK**

Podatki občin kažejo, da stanje zadolženosti občin in pravnih oseb javnega sektorja na ravni občin na dan 31. 12. 2024 znaša 1.351,8 mio. EUR. Obseg skupne zadolženosti občin in pravnih oseb javnega sektorja na ravni občin se je v letu 2024 v primerjavi z letom 2023 povečal za 61,4 mio. EUR. V letu 2024 je tako skupna zadolženost občin in pravnih oseb javnega sektorja na ravni občin v Republiki Sloveniji na prebivalca znašala 660 EUR (v letu 2023 632 EUR). Delež skupne zadolženosti občin in pravnih oseb javnega sektorja na ravni občin se ni povečal in ostaja na 2,02 % BDP (v letu 2023 2,02 % BDP)[[6]](#footnote-6).

Niti dolga občin niti dolga pravnih oseb javnega sektorja na ravni občin konec leta 2024 ni izkazovalo 8 občin, v letu pred tem je bilo takšnih občin 9. Občine so svoj dolg izkazovale v višini 74 % skupne zadolženosti, pravne osebe na lokalni ravni pa 26 % skupne zadolženosti.

Iz podatkov je razvidno, da konec leta 2024 ni izkazovalo:

* stanja občinskega dolga: 14 občin (v letu 2023 jih je bilo tudi 14) in
* stanja dolga pravnih oseb javnega sektorja na ravni občin: 85 občin (v letu 2023 96 občin).

MF preverja posredovane podatke o stanju zadolženosti občin in pravnih oseb javnega sektorja na ravni občine, ki jih občine poročajo preko spletne aplikacije e-Dolg–občine s podatki izkazanimi v konsolidiranih premoženjskih bilancah občin. Na podlagi teh primerjav je bilo tudi za leto 2024 ugotovljeno, tako kot že v preteklih letih, da občine o nekaterih svojih obveznostih preko spletne aplikacije e-Dolg–občine ne poročajo. Takšne občine so bile pozvane, da podatke o zadolženosti, ki so bili izkazani v premoženjski bilanci poročajo tudi preko spletne aplikacije e-Dolg–občine.

V letu 2024 so se pri nekaterih občinah oz. njenih pravnih osebah ugotovile kršitve veljavnih predpisov s področja zadolževanja občin:

* Občina Brezovica, je v letu 2024 najela kratkoročni likvidnostni kredit, katerega bi morala poplačati konec koledarskega leta, vendar je le tega poplačala v začetku naslednjega leta. Ob tem MF ni zaprosila za podaljšanje k spremembi likvidnostnega posojila ali kredita, za projekte sofinancirane iz proračuna Evropske unije in je s tem kršila veljavne predpise.
* Zdravstveni dom Murska Sobota je v letu 2024 sklenil dva finančna najema, o katerih ni poročal Mestni občini Murska Sobota v skupni vrednosti 51.422 EUR. Obveznost iz finančnega najema dveh službenih vozil nabavljenih v letu 2024 ni bilo zavedeno v spletni aplikaciji e-Dolg–občine. MF je o tem opozoril pristojno mestno občino, ki je sanirala zatečeno stanje.
* Dolenjski muzej, katerega ustanoviteljica je Mestna občina Novo mesto ni poročal o sklenjenem finančnem najemu v letu 2024 za nakup muzejskega kombija. MF je o tem opozoril pristojno mestno občino, ki je sanirala zatečeno stanje.

* Osnovna šola Maksa Pleteršnika Pišece, katere ustanoviteljica je Občina Brežice, je kupila GSM aparate na več obrokov, kar pomeni kršenje plačilnih rokov pri plačilu že opravljenih storitev in blaga.
* Osnovna šola IV Murska Sobota, katere ustanoviteljica je Mestna občina Murska Sobota je kupila GSM aparat na več obrokov, kar pomeni kršenje plačilnih rokov pri plačilu že opravljenih storitev in blaga.
* Slovensko mladinsko gledališče, katere ustanoviteljica je Mestna občina Ljubljana, je kupila GSM aparate na več obrokov, kar pomeni kršenje plačilnih rokov pri plačilu že opravljenih storitev in blaga. MF je o tem opozoril pristojno mestno občino, ki je sanirala zatečeno stanje.
* Javni stanovanjski sklad Mestne občine Novo mesto je v letu 2024 sklenilo kratkoročno posojilo v višini 50.000 EUR in dolgoročno posojilo v višini 70.761,70 EUR. O najemu posojil ni poročal in seznanil ustanoviteljico Mestno občino Novo mesto. MF je o tem opozoril pristojno mestno občino, ki je sanirala zatečeno stanje.
* Koroška osrednja knjižnica dr. Franca Sušnika Ravne na Koroškem je v letu 2024 najela finančni najem za nakup službenega vozila v višini 25.400 EUR. O tem ni poročala ustanoviteljici Občini Ravne na Koroškem. MF je o tem opozoril pristojno občino, ki je sanirala zatečeno stanje.
* Osnovna Šola Tišina je kupila GSM aparat na več obrokov kar pomeni kršenje plačilnih rokov pri plačilu že opravljenih storitev in blaga. MF je o tem opozoril pristojno občino, ki je sanirala zatečeno stanje.

Zadolžitev mimo zakonskih okvirov v preteklih letih v nekaterih občinah pomeni nelegalno zadolžitev. Takšno zadolžitev mora občina sanirati skladno z veljavno zakonodajo, ki ureja financiranje občin, MF jih pri tem usmerja. Vendar se je v letu 2024 ponovno potrdilo, da gre za manjše število občin.

Poleg navedenih kršitev je bilo v letu 2024 veliko nepravilnosti ugotovljenih tudi pri pravnih osebah javnega sektorja na ravni občine zaradi podaljševanja plačilnih rokov oziroma odlogov plačil za že opravljene nabave blaga in nepravočasnega oz. ne poročanja o svoji zadolženosti občini ustanoviteljici. Primeri so navedeni zgoraj.

Ugotavljamo, da obseg skupne zadolženosti občin in pravnih oseb javnega sektorja na ravni občin v letu 2024 ni zaskrbljujoč.

Občine s pomočjo zadolževanja izvajajo ciljno usmerjene investicije, katerih namen je ustvarjanje novih delovnih mest, izboljšanje življenjskih pogojev prebivalcev ter krepitev gospodarske razvitosti na lokalni ravni. Takšne investicije prispevajo k vzpostavitvi kakovostne infrastrukture, spodbujanju podjetniških dejavnosti in trajnostnemu razvoju občin, kar posledično pozitivno vpliva na rast bruto domačega proizvoda (BDP) ter dolgoročno spodbuja konkurenčnost v blaginji lokalnih skupnosti.

1. 1. Do leta 2024 je bilo v EZRD vključenih 86 občin, od tega 3 mestne občine: Apače, Benedikt, Bohinj, Borovnica, Braslovče, Cerklje na Gorenjskem, Cerkvenjak, Cirkulane, Črna na Koroškem, Dobrepolje, Dobrovnik, Dol pri Ljubljani, Dolenjske toplice, Domžale, Dornava, Duplek, Gorišnica, Gorje, Gornja Radgona, Gornji Petrovci, Grad, Grosuplje, Hodoš, Idrija, Ilirska Bistrica, Ivančna Gorica, Jezersko, Juršinci, Kamnik, Kočevje, Komenda, Kostanjevica na Krki, Krško, Lenart, Lendava, Litija, Ljubno, Luče, Lukovica, Majšperk, Markovci, Mengeš, Mirna, Mirna Peč, Mokronog-Trebelno, Naklo, Nazarje, Novo mesto, Ormož, Piran, Pivka, Poljčane, Prebold, Preddvor, Ptuj, Ribnica, Rogašovci, Sevnica, Sežana, Sodražica, Solčava, Središče ob Dravi, Starše, Sv. Andraž v Slov. Goricah, Sveta Ana, Sveti Jurij ob Ščavnici, Sveti Jurij v Slovenskih Goricah, Sveti Tomaž, Šalovci, Šenčur, Šentilj, Šentrupert, Šmarješke Toplice, Šoštanj, Štore, Trebnje, Turnišče, Velike Lašče, Vodice, Zagorje ob Savi, Zavrč, Žalec, Žetale, Žiri, Žirovnica in Žužemberk.

   [↑](#footnote-ref-1)
2. Pravne osebe javnega sektorja na ravni občine morajo imeti za servisiranje dolga zagotovljene lastne vire, zato v Tabeli 7 primerjamo le delež občinskega dolga (brez pravnih oseb javnega sektorja na ravni občine) v realiziranih prihodkih občinskih proračunov. [↑](#footnote-ref-2)
3. Dolg občin in dolg pravnih oseb javnega sektorja na ravni občine skupaj. [↑](#footnote-ref-3)
4. Število državljanov s stalnim prebivališčem v Sloveniji in tujcev z dovoljenjem za stalno prebivanje, ki imajo stalno prebivališče v Sloveniji, na dan 1. 1. 2024; vir: Statistični urad Republike Slovenije (v nadaljevanju: SURS). [↑](#footnote-ref-4)
5. Vir podatkov: SURS. [↑](#footnote-ref-5)
6. Deleži skupne zadolženosti v BDP so korigirani z upoštevanjem podatkov SURS o revidiranem BDP (februar 2024), zato se vrednosti razlikujejo od tistih v predhodnih poročilih. [↑](#footnote-ref-6)